
ИСТИНАТА ЗА ПОЗИЦИЯТА НА КНСБ ПО ПЕНСИОННАТА РЕФОРМА
1. По проблемите на пенсионното осигуряване и нуждата от неговото модернизиране и осъвременяване с оглед на дълбоките промени – политически, икономически и социални, КНСБ мисли и работи далеч преди с това да се захванат политиците, Световната банка, МВФ, Програмата на ООН за развитие (ПРООН), USID и т.нар. „пенсионен проект“ – от 1992, 1993 година. Със собствени средства, контакти и усилия Синдикатът проучи международен опит и разработи принципната нормативна база, която да дава възможности за нови решения. 

2. Първата пенсионно-осигурителна компания и първите пенсионни схеми на капиталов принцип възникват с инициативата, усилията и акционерното участие на КНСБ през 1994 г. Тя възникна върху изработените от синдиката, естествено с подкрепата на държавни инстутуции, нови нормативни решения, които направиха това възможно. Тоест, възникването на доброволното пенсионно осигуряване чрез пенсионни фондове е и наша много голяма заслуга.

3. С активното участие и предложения на КНСБ бяха направени първите крачки към промени в осигурителното, в т.ч. пенсионното законодателство – отделянето на бюджета на ДОО от Държавния бюджет и създаването на автономна, публична и управлявана на трипартитна основа институция, каквато е НОИ (1996 г.). 
4. През годините 1998-1999 г., въпреки опитите синдикатите да бъдат изолирани от експертните формирования и неправителствените организации около Световната банка и Международния валутен фонд, които обработваха общественото мнение и формулираха философията на реформата и бъдещата архитектура на реформираната пенсионна система, КНСБ заяви своите претенции и права и упражни ефективен натиск и пое отговорността да се включи в процеса на изработване на новото законователство.

5. Решенията за въвеждане на задължителен втори стълб на допълнително пенсионно осигуряване, основан на капиталов принцип на дефинирани вноски и особено за откъсването на ранното пенсиониране от солидарната, основната пенсионна система, и преместването му в допълнителното пенсионно осигуряване бяха политически. Те вече бяха факт, преди включването на КНСБ в същинската работа по реформата. Синдикатът беше принуден да се съобразява с тази даденост и в тази рамка да се опита да защитава интересите на работниците и служителите. КНСБ пое тази отговорност.

6.  Но по отношение на ранното пенсиониране КНСБ никога не е била съгласна, че решението да се премести в ППФ на допълнителното задължително осигуряване е правилно. Това е документирано в решения на органите на синдиката и официалните писмени становища от самото начало. 

7. В рамките на работата по новото законодателство предложенията и действията на КНСБ имат изключителна роля и заслуги за най-широкия консенсус, който е постиган през прехода. По най-чувствителната и сериозна реформа, която изискваше изключителни усилия, за да се представи, обясни и аргументира всяко решение пред хората.

8. За 15-те години на действие на законодателството от 2000 г. и при всичките последвали изкривявания на договореностите – намаления на вноските, включване на плащания без осигурителна природа, натоварване на системата на ДОО с несвойствени ангажименти (по здравното, по ДЗПО, по дейността на експертизата и пр.) финансови и други реверанси към бизнеса, КНСБ никога не е поставяла под съмнение тристълбовата архитектура. 

9. Но що се отнася до ранното пенсиониране и как то ще бъде гарантирано през ППФ на втория стълб, нашите резерви и опасения винаги са били на вниманието ни, защото никой не може да отрече, че правото да се пенсионираш по-рано няма връзка с допълнителното осигуряване и поради това решението да се реализира чрез втория стълб и през срочни пенсии или късно ще създаде проблеми и на хората, и на управляващите дружества. Този въпрос при всички промени в законодателството беше някак си оставен без нужното внимание, въпреки многократното му поставяне от КНСБ. 

10. В последните години и при четири състава на т.н. Консултативни съвети по пенсионната реформа КНСБ ясно е изразявала становище по нуждата от подобряване законодателството относно втория стълб. И както е публично известно, от две години КНСБ има разработки по създаването на възможности за избор и алтернатива за хората от първа и втора категория труд – или през създаване на специализиран солидарен (по принципа на УчПФ) фонд за ранно пенсиониране на индустриалните работници, или като им се даде възможност да избират между срочна пенсия от фондовете в ДЗПО и пожизнената си пенсия за стаж и възраст от солидарната пенсионна система, получена по-рано. Солидарната система и сега продължава да се грижи за ранното пенсиониране и да предоставя пълноценни права – пенсия според стажа и дохода на лицата с право на ранно пенсиониране и желанието на хората да бъде така и през 2015 г.

11. Въпреки очерталите се обективни проблеми при ранното пенсиониране от втория стълб и стремежа на КНСБ да се въведе алтернативна възможност за хората, КНСБ никога не е изразявала становище, че ППФ трябва да се ликвидират, закриват или да се ограничават по какъвто и да било начин. Вярно е, че дълбоко ангажирани в търсене на алтернативни нормативни решения за гарантирането на ранното пенсиониране през солидарната система, не бяхме помислили, че е редно право на избор да се създаде и за осигурените в УПФ. Но все пак, ефективно плащане на добавка към пенсията от първия стълб все още не е непосредствено предстоящо.

12. В края на 2013 г. и през 2014 г. се появи заплаха да бъде продадено едно от най-големите и добре работещи пенсионно-осигурителни дружества по потаен начин, на неизвестни в тези среди акционери и компании, с неизвестни собственици, с недоказани и съмнителни капитали. КНСБ беше единствената, която открито постави въпроса на вниманието на обществеността, присъщите отговорности и ангажименти на всички национални институции и компетентни органи. Проведохме последователна и мощна и публична кампания по защита на дружеството и най-вече управляваните от него фондове, където са правата на работниците и служителите. Затова имаме напълно основателни претенции, че дейстивята на КНСБ изиграха решаваща роля в елеминиране на заплахата и оттеглянето на мераклиите. И сега някой да си позволява да крещи как КНСБ била съгласна да се заграбят нечии пари, да се откраднат нечии пенсии, да се ликвидира част от пенсионната система! Това е толкова несъстоятелно, колкото да се твърди, че искаме да ликвидираме, например, Лондонската борса.

Дотук с фактите от предисторията. Сега към фактите от последните месеци.

13. В предизборния период КНСБ проведе срещи с всички претенденти да влязат в Парламента и да управляват България. На срещите връчихме специално разработен и всеобхватен документ с приоритети и искания. В разговорите специално бе представена и аргументирана визията на КНСБ за развитието на пенсионната реформа – мерки на входа (вноските, събираемостта и криминализирането, заетост, доходи и безкомпромисна борба със сивата икономика и корупцията); основна цел – повишаване адекватността на пенсиите (всяка година стаж да носи все повече в размера на пенсията, а не 1,1 на сто во веки веков, изчистване системата от несвойствени ангажименти и плащания, повишаване на контрола върху разходите, планиране отпадането на тавана и пр.) и, разбира се, мерки на изхода (въвеждане пенсионна възраст за всички, решаване въпросите на ранното пенсиониране, в т.ч. чрез солидарна алтернатива, овладяване проблемите с инвалидните пенсии, дългосрочно планиране на нови условия за достъп и пр.). Тази синдикална визия по реформата – комплексна и устойчива в годините, не е от днес. Тя може да бъде проследена, както в позициите на синдиката и ежегодните становища по ДБ и ЗБДОО, в материалите на КСъвети по пенсионната реформа, при преговорите по Националното споразумение от 2010 г. и в самото него, така и в декларациие от национални протести на КНСБ, посветени на пенсионното осигуряване последните четири-пет години. 

Някои забравени факти!

От приходите на осигурителната система с новото законодателство от 2000 г. досега, след всичките му корекции, бяха извадени: вноските за ранно пенсиониране 7 на сто за втора категория и 12; вноската за универсалните фондове от 2 на сто през 2002 г. до 5 на сто днес; 2006-2007 г. драстично намаление на вноската за пенсия с 9 на сто (22 до 25 мрд.лв. са загубите само от него); 2009 г. ново намаление с 2 на сто, корегирано следващата година, но с 1,8%. От 2003 до 2009 г. работодателите бяха освободени от плащането на първите три дни болнични, а преди това се освободиха от възстановяването на пенсиите за трудова злополука, когато тя е по тяхна вина.

В същото време пенсионната възраст растеше с по 6 месеца на година (за жените до 2009), после с по 4 (общо 14 г. и 8 м. за жените и 5 г. и 8 м. за мъжете), а стажът след като бе подскочил с по 14 и 12 години в 2000 г. в последните две години нарастна с още по 8 месеца.

Сега някои нови и предишни политици и парламентаристи ни критикуват и се възмущават, че реформата била спряла защото няма увеличение на възрастта. Но трябва да освежат паметта си за вече понесените тежести на реформата и да разберат, че в следващите 15 години няма как да се вдига само стаж и възраст, а приходите на осигуровката да стоят във фризера и укриването на вноски да е безнаказано!

14. Ръководството на КНСБ проведе преди дни срещи с почти всички парламентарно представени политически сили. Пред всички ясно бе аргументирано, че хората не могат да понесат постоянно увеличение на пенсионната възраст, че работещите в първа и втора категория искат да ползват ранно пенсиониране чрез солидарната пенсионна система, че са нужни амбициозни мерки за подобряване събираемостта на осигурителните приходи и криминализирането на укриването на задължения повече не може да бъде отлагано. Наред с това дългосрочни решения, които да се изработят още в началото на следващата година с участие на социални партньори, други заинтересовани и най-вече с политическите сили, дори и тези извън парламента. В голямата си част тези виждания срещнаха разбирането на политиците. 
Предложенията на КНСБ, които искат спешно решение личат в Декларацията от националния протест от 11 декември и приложените към нея проекти на нормативни промени. 

15. На срещата при министър-председателя г-н Борисов, в присъствието на двата синдиката и министрите на труда и на финансите синдикалните предложения бяха дискутирани с оглед въздействието им върху параметрите на бюджетите, внесени в парламента и в светлината на исканията от митинга на КНСБ. Обсъдиха се всички аргументи за и против. Постигнатото съгласие в следствие на това е оформено в паметната записка, наречена Меморандум за разбирателство и там ясно са записани 5 мерки, около които има общо съгласие, че могат да се предприемат и ще бъдат от полза за държавата и обществото:

· Да се криминализира осигурителната измама и да се приемат други мерки за повишаване събираемостта на всички публични вземания;

· От началото на 2015 г. да се въведе свободен избор в режима за ранно пенсиониране, така че осигурените да могат да избират фонд „Пенсии“ на ДОО или ППП и при запазване на действащите условия за ранно пенсиониране;

· Да се въведе също свободен избор и за родените след 1959 г. да се осигуряват в УПФ за допълнителна пенсия или за цялостна пенсия в ДОО;

· Да се въведе минимална възраст за пенсиониране за всички категории работещи

· Да не се увеличава възрастта за пенсиониране през 2015 г. но до 31 март да се намерят трайни и дългосрочни решения, както по пенсионната възраст, така по всички компоненти на пенсионното законодателство.

Единственото, което не е било десетки пъти дискутирано и разяснявано, поне що се отнася до КНСБ, е възможността за избор на лицата, родени след 1959 г. По това се вдигна вой и се изговориха всевъзможни небивалици от кого ли не и като че ли най-вече от хора, които никога не са виждали нито самото предложение, нито Кодекса за социално осигуряване, камо ли да са ги чели. 

16. Както вече милиони пъти бе обяснено изборът при членовете на УПФ не е предложение на КНСБ, но не го отхвърляме, защото преценихме, че няма нищо лошо да се даде на хората право на избор, за да не се противопоставят осигурените в двата вида фондове на ДЗПО. Що се отнася до професионалните фондове нашата убеденост за необходимостта от избор, от алтернатива е непоколебима.
17. Ангажимент за предоставяне право на избор и алтернатива по отношение на работещите в първа и втора категория труд е вписан и в предизборната програма на ГЕРБ. Текстът е лаконичен и достатъчно ясен. КНСБ счита, че цялата политическа олелия, която се разигра по повод договореностите при министър-председателя показва, че някои от подкрепящите правителството партии не са си направили труда дори да разгледат програмата на мандатоносителя, макар да твърдяха, че именно по този критерий – съвпадения в намеренията, те се съгласяват да участват във властта.
Какво в същност се съдържа в нормативните предложения: 

1. По ранното пенсиониране (предложение на КНСБ, припознато от депутати)

Постъпилите на работа през 2015 г. на категорийна работа да могат да изберат ранното си пенсиониране да реализират или във фонд на ДЗПО или осигуряване само във фонд „Пенсии“ на ДОО. Лицата, които са осигурени в професионални фондове – в определен срок могат също да променят своят избор (Не бе подкрепено от Комисията на НС).
2. За осигурените в УПФ (предложение на депутат)

Постъпилите на работа през 2015 г. избират дали да се осигуряват и в допълнителното задължително осигуряване, или само в ДОО. Могат да мислят по въпроса една година. Право на избор да отидат в солидарната система имат и осигурените в УПФ – могат да мислят една година, но не за да потвърждават избора си на УПФ, а ако решат да се откажат (Комисията подкрепи текстовете).

